Izvor: Tanjug, Foto: Tanjug | |

Predsednik Republike Srpske Milorad Dodik i predsednik pokrajinske vlade Igor Mirović razgovarali su u Novom Sadu o modelima saradnje Vojvodine i Republike Srpske, s ciljem da se u svim oblastima života i rada ta saradnja unapredi

Istaknuto je da mogućnosti za saradnju postoje u oblastima privrede, zdravstva, obrazovanja, kao i turizma i energetike.

- Vojvodina, kao najrazvijeniji deo Republike Srbije, uvek će podržavati Republiku Srpsku u njenim nastojanjima da se sačuva i da odbrani svoja prava. Bilo je teških dana za Srpsku u prošlosti, i ne manje teških u današnjem vremenu, ali bez obzira na sve, ona uvek može da računa na podršku AP Vojvodine - naglasio je Mirović i dodao da pokrajinska administracija posetama zvaničnika iz Srpske pridaje veliki značaj.

Mirović je kazao i da je sa Dodikom razgovarao o mogućnostima unapređenja privredne saradnje, koja će podstaći razvoj lokalnih samouprava na teritoriji Srpske, ali i o saradnji koja treba da podstakne razvoj i u drugim segmentima, kao što je izgradnja određenih infrastrukturnih pravaca.

- Srpska je mnogo učinila u realizaciji određenih investicija u oblasti putne privrede, a u pripremi su projekti koji bi strateški trebalo da povežu Srbiju i Republiku Srpsku, a za nas posebno važno AP Vojvodinu i Srpsku, jer imamo ogromnu privrednu razmenu. To će sigurno biti zajednički zadatak u budućnosti - rekao je Mirović.

Tokom susreta razgovaralo se i o saradnji univerzitetskih klinika. Mirović je naglasio da nije zadovoljan načinom na koji funkcioniše lečenje građana Srpske u Vojvodini, te da će otvoriti pitanje odnosa našeg Fonda za zdravstvo, jer je namera da se kroz određene kriterijume građanima iz Srpske, koji to žele, omogući lečenje u Novom Sadu.

- Vojvodina će uvek na Srpsku gledati kao na svoju državu, kao na nekoga koga će uvek i u svemu bezrezervno podržavati. AP Vojvodina i Srpska povezane su i kroz istoriju stvaranja Srpske, ali i kroz kontakte ljudi koji žive i koji posluju na obe stare - zaključio je Igor Mirović.

Predsednik Republike Srpske Milorad Dodik naglasio je da je sastanak u Pokrajinskoj vladi, pre svega, sastanak prijatelja koji su usmereni ka ostvarenju istih vrednosti.

- Srpska i AP Vojvodina su apsolutno integrisane, pogotovu na individualnom nivou, jer je mnogo ljudi porodično vezano, a na zvaničnicima je da ta integracija bude još produbljenija. Ne krijemo da želimo što veći stepen integracije sa Srbijom, što nam je kroz Sporazum o specijalnim vezama i dozvoljeno, a na nama je da to u svakodnevnom životu učinimo što vidljivijim - kazao je Dodik.

On je naglasio da je na sastanku sa predsednikom Pokrajinske vlade razgovarano i o tome kako da se projekti koji se ostvaruju u AP Vojvodini, a koji su na neki način povezani i sa Srpskom učine održivim, poput projekta rehabilitacije pruge do Bijeljine.

- Mogućnost za saradnju postoji i u oblasti gasne privrede. Srpska želi da razvija gasni sektor povezujući se sa Srbijom, i na tokove preko Srbije, odnosno da se tu pronađe način da se zajednički realizuje projekt, koji uključuje i vlasničku strukturu - rekao je Dodik.

Sastanku su prisustvovali gradonačelnik Novog Sada Miloš Vučević, kao i potpredsednik Pokrajinske vlade Đorđe Milićević i pokrajinski sekretar za regionalni razvoj, međuregionalnu saradnju i lokalnu samoupravu Ognjen Bjelić.